ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ክሪፕቶካረንሲ፡" መቐጸልታ ናይዚ ዘሎ ቴክኖሎጂ'ዩ" ኣቶ ተስፋይ ተኽለ 11 ሰነ 2019 ምንጪ ስእሊ, Getty Images/Tesfai Tecle መግለጺ ስእሊ, ሓደ ካብ ዓይነታት ክሪፕቶካረንሲ ዝኮነ ቢት ኮይን ወዲ ሰብ ንግዳዊ ምልውዋጥ ኣብ ዝጀመረሉ ብብደላ ጀሚሩ ናብ ጥረ ገንዘብ'ዩ ሰጊሩ። ኣብ ገንዘብ'ውን ካብ ሰናቲም ናብ ወረቐት፡ ካብ ወረቐት ናብ ስማርት ካርድ ካብ ስማርት ካርድ'ውን፡ ካብን ናብን ሰልዲ ንምትሕልልላፍ ብሞባይላት ይጥቀም ኣሎ። ክሪፕቶከረንሲ እውን (ዲጂታላዊ ባጤራ) ናይ ሓጺን ሳናቲም ይኹን ኣቕራሽ ዘየድልዮ ኮይኑ፡ ኣብ ስርዓተ ገንዘብ መቐጸልታ ናይ'ዚ ዘሎ ቴክኖሎጂ ምዃኑ'ዩ ኤርትራዊ ኣቶ ተስፋይ ተኽለ ዝሕብር። ኣቶ ተስፋይ ተኽለ፡ ኣብ ሕቡራት መንግስታት ኣሜሪካ ግዝኣት ቴክሳሰ ዝነብር ዘሎ ኮይኑ፡ ካብ 2013 ጀሚሩ ብኢንተርኔት ኣብ ዝግበር ንግዳዊ ልውውጥ ዝነጥፍ ዘሎ'ዩ። ኣብ ሓደ ካብ ዲጂታላዊ ባጤራ ዝኾን ቲቢሲ [TBC (The Billion Coin)] ከኣ ማሉ ብሰፊሑ ኣውፊሩ ከም ዝርከብ ይሕብር። "ዲጂታላዊ ባጤራ ካብ ዝኾነ ሳልሳይ ኣካል ምትእትታው፡ ናጻ ብዝኾነ መገዲ ገንዘብካ ክትቆጸሮ ዘፍቕድ'ዩ" ይብል። ኣብ ዲጃታላዊ ባጤራ ካብን ናብን፡ ክንዲ ዝደለኻዮ መጠን ገንዘብ ከተሳግር ከም ዝከኣል'ዩ ኣቶ ተስፋይ ተኽለ ዝሕብር። "ኣብዚ እዋን ኣብዚ ዘሎ ኣካይዳ፡ ሰልዲ ካብን ናብን ንኸተሰጋግር፡ ካብ ባንኪ ናብ ባንኪ ወይ ብከም ብዓል ዌስተርን ዩንየን፡ ማኒ ግራምን ካልእን ዝኣመሰላ ክትጥቀም ኢኻ ትግደድ" ድሕሪ ምባል። "እዚ ከኣ ናትካ ገንዘብ ኩሉ ግዜ ኣብ ትሕቲ ቁጽጽር ናይተን ባንክታት ንኽህሉ ዘገድድ'ዩ" ይብል። ምንጪ ስእሊ, Tesfai Tecle "ኣብ ክሪፕቶካረንሲ ግን፡ ክንደይ ኣለካ ትፈልጥ ንስኻ ኢኻ፡ ክንደይ ሰዲድካን ተቐቢልካን ዝፈልጥ ከኣ ንስኻን ኣቲ ሰዳዲ ወይ ተቐባሊ ጥራይ ኢኹም"ይብል። ኣቶ ተስፋይ ተኽለ ብተወሳኺ፡"ሃገራት፡ ኣብ ዓመት ባጤራ ንምሕታም ዘውጽአኦ ወጻኢታት እንተርኢና ማእለያ የብሉን" ብምባል ዲጂታላዊ ገንዘብ ንሃገራት ካብዚ ወጻኢታት እዚ ዘናገፈ'ኳ እንተኾነ፡ ኣብ ልዕሊ ዜጋታተን ዝገብርኦ ምቁጽጻር ዘላሕልሕ ሰለ ዝኾነ ብስግኣት ከም ዝጥምተኦ የብርህ። ብዙሓት ሃገራት ነዚ ዲጂታላዊ ባጤራ ኣንጻር ረብሓ ኣታዊታት መንግስቲ ዝቆመ'ዩ ብምባል ኣፍልጦ ኣይሃበኦን። እንተኾነ፡ ብዙሓት ውልቀ ትካላት ፍርቑ ብጥረ ገንዘብ ፍርቁ ብድጂታላዊ ባጤራ ክቕበላ ጀሚረን ምህላወን፡ እዚ ተርእዮ ዲጂታላዊ ገንዘብ ምሉእ ብምሉእ ተቐባልነት ዝረኽበሉ ርሑቕ ዘይምዃኑ'ዩ ኣቶ ተስፋይ ተኽለ ዝሕብር። ኣቶ ተስፋይ ተኽለ "ስማርት ካርድ ክጅመር እንከሎ ብዙሕ ሰብ ብጽቡቕ ኣይተቐበሎን፡ ክሪፕቶከረንሲ'ውን ኣብዚ ደረጃ እዚ እዩ ዘሎ" ይውስኽ። ክሪፕቶከረንሲ ኣገልግሎት ኢንተርኔት ኣብ ዘለዎ ኮይንካ ዝፍጸም ኮይኑ፡ ኣብ ብዙሓት ሃገራት ኣዘራራቢ ኮይኑ ዘሎ እዋናዊ ዛዕባ እዩ። እዛ ዓለም እተዛርብ ዘላ 'ክሪፕቶካረንሲ' እንታይ'ያ?
